Αγαπητοί Γονείς και Κηδεμόνες,

θα θέλαμε να σας ενημερώσουμε ότι προχθές μοιράστηκε στους μαθητές του 2ου ΓΕΛ Βριλησσίων, κατά την είσοδο τους στο σχολείο, το συνημμένο έγγραφο της αυτοαποκαλούμενης «Συντονιστικής Επιτροπής Μαθητών Μελισσίων Βριλησσίων Πεντέλης», με το οποίο καλούνται οι μαθητές σε αγωνιστικές κινητοποιήσεις, μεταξύ άλλων και σε παράνομες ενέργειες, όπως καταλήψεις ή/και κλείσιμο σχολείων (Παρασκευή 14.01.2022). Επίσης γίνεται και ειδική μνεία για ραντεβού την Παρασκευή στο 2ο ΓΕΛ Βριλησσίων προκειμένου να δημιουργηθεί πανό και να γίνει διαμαρτυρία στο Υπ. Παιδείας. Το έγγραφο αναπαράχθηκε επίσης ηλεκτρονικά και κοινοποιήθηκε από τα μέσα κοινωνικής δικτύωσης στους μαθητές του σχολείου μας καθώς και σε μαθητές άλλων σχολείων των περιοχών Μελίσσια, Βριλήσσια και Πεντέλη.

Το ΔΣ του Συλλόγου πληροφορήθηκε από διάφορα μέλη της σχολικής κοινότητας μας, ήτοι γονείς, εκπαιδευτικούς και μαθητές, ότι υπάρχουν βάσιμες υποψίες ότι σχεδιάζεται να γίνει κατάληψη σήμερα Πέμπτη 13.01.2022 στο σχολείο μας, με "απόφαση" του 15μελούς μαθητικού συμβουλίου και "ψηφοφορίες" των μαθητών του σχολείου.

Λαμβάνοντας υπόψη τα ανωτέρω, και ιδίως τα αιτήματα και τις θέσεις που αποτυπώνονται στο εν λόγω έγγραφο, το ΔΣ του Συλλόγου μας, δηλώνει την αντίθεση του όσον αφορά τις προτροπές σε παράνομες ενέργειες, τη χειραγώγηση μαθητών/παιδιών με κατ' επίφαση και δήθεν δημοκρατικές διαδικασίες και την προσπάθεια μεταφοράς κομματικών αντιλήψεων και πολιτικών αντιπαραθέσεων στα σχολεία.

Τέλος ως ΔΣ, αλλά πρωτίστως ως Γονείς, θεωρούμε ότι ύστερα από δύο χρόνια πανδημίας COVID-19, κατά τη διάρκεια της οποίας αποσυντονίστηκε πλήρως η ζωή των παιδιών μας, και μάλιστα σε μία κρίσιμη και σημαντική περίοδο για αυτά όπως είναι η εφηβεία, θα πρέπει να εστιάσουμε σε θέματα και τομείς που υπήρξε υστέρηση όπως αυτών της κοινωνικοποίησης, της σωματικής/φυσικής αγωγής, της ψυχολογικής/ηθικής ανάτασης και της δια ζώσης μάθησης/εκπαίδευσης τους, μέσα από την επιστροφή στην κανονικότητα, όσο αυτό είναι δυνατόν, και με ανοιχτά σχολεία.